text: Simon Kjær gennemgår lægetjek i Sevilla onsdag
  01 august 2017 kl. 20.40
  Den danske landsholdsanfører Simon Kjær er blot et lægetjek fra at underskrive den fireårig aftale med Sevilla. 
  Den danske landsholdsanfører Simon Kjær med en fortid i Horsens er blot et lægetjek fra at underskrive den fireårig aftale med Sevilla. 
  Det vil ske onsdag, oplyser den spanske klub på sin officielle hjemmeside, hvor klubben også bringer et foto af en smilende Simon Kjær. 
  Her beskrives det, at Simon Kjær ankom til klubben tirsdag, og at onsdagen altså byder på lægetjekket. 
  - Forløber det tilfredsstillende, så vil den fireårige kontrakt blive underskrevet efter aftale mellem Sevilla og Fenerbahce, skriver klubben. 
  Mandag aften bekræftede Sevilla handlen forudsat, at den danske landsholdsanfører altså gennemfører et tilfredsstillende lægetjek. 
  Forløber lægetjekket onsdag tilfredsstillende, så forlader Simon Kjær tyrkiske Fenerbahce, hvor han har spillet i to sæsoner. 
  I Sevilla bliver den 28-årige forsvarsspiller holdkammerat med danske Michael Krohn-Dehli.
  Simon Kjær forlod FC Midtjylland i 2008 og skiftede til Palermo i Italien. I 2010 skiftede han til tyske Wolfsburg på en treårig kontrakt. 
  Han var lejet ud til italienske AS Roma i sæsonen 2011/2012. 
  I 2013 gik turen til franske Lille, inden Simon Kjær i 2015 skiftede til Fenerbahce.
  Simon Kjær fik sin første fodboldopdragelse på banerne i Lund IF, inden han skiftede til AC Horsens og siden FC Midtjylland.
  